
ΑΝΑΚΟΙΝΩΣΗ

Θέμα: «Άμεσες ομόφωνες αποφάσεις της νέας Εκτελεστικής Επιτροπής της Π.Ο.Ε-ΥΠ.ΠΟ».

Η νέα Εκτελεστική Επιτροπή της Π.Ο.Ε-ΥΠ.ΠΟ. στην πρώτη της συνεδρίαση, αμέσως με τη συγκρότησή της, γνωρίζοντας πως υπάρχουν φλέγοντα ζητήματα που δεν επιδέχονται την παραμικρή χρονοτριβή, πήρε δύο άμεσες και ομόφωνες αποφάσεις:

Η πρώτη ομόφωνη απόφαση της Εκτελεστικής Επιτροπής είναι η εξεύρεση του κατάλληλου νομικού γραφείου στο οποίο και θα ανατεθεί η διερεύνηση πρόσφατων δημοσιευμάτων, δημοσιογραφικών ρεπορτάζ καθώς και δημόσιων τοποθετήσεων που επιχείρησαν να εμπλέξουν την Π.Ο.Ε-ΥΠ.ΠΟ. καθώς και νυν και πρώην συνδικαλιστικά στελέχη με υποθέσεις, που κατά την εφημερίδα, αποτελούν σκάνδαλα. Επειδή, από τη διοίκηση της Π.Ο.Ε-ΥΠ.ΠΟ. δεν υπάρχει, σε αυτό το θέμα, η παραμικρή διάθεση υποχώρησης, ενημερώνουμε πως η συγκεκριμένη υπόθεση αποτελεί ζήτημα τιμής και θα διερευνηθεί μέχρι τέλους. Εάν υπάρχει η παραμικρή σκιά η ίδια η Ε.Ε δεσμεύεται να ενημερώσει δημόσια όλους τους συναδέλφους, εάν όμως –όπως ακράδαντα πιστεύουμε- όλες αυτές οι ενέργειες είναι προϊόν «συνεργασίας» παραγόντων με στόχο την ηθική και προσωπική εξόντωση συνδικαλιστικών στελεχών ατομικά, αλλά και τη δημιουργία κηλίδας στην Ομοσπονδία που αποδεδειγμένα εμπιστεύονται συντριπτικά οι συναδέλφισσες και οι συνάδελφοι σε όλη την Ελλάδα, θα αποταθούμε στη δικαιοσύνη για  όλους τους εμπλεκόμενους.

Η δεύτερη ομόφωνη απόφαση αφορά την καθυστέρηση καταβολής της χρηματικής ενίσχυσης προς το Ταμείο Αλληλοβοήθειας των εργαζομένων του Υπουργείου Πολιτισμού, όπως προβλέπεται από το ισχύον θεσμικό πλαίσιο. Και εξηγούμαστε προς ενημέρωση όλων: το Ταμείο Αλληλοβοήθειας πραγματοποιεί δράσεις προς όφελος των εργαζομένων όπως η λειτουργία του παιδικού σταθμού, οι κατασκηνώσεις, οι εκδηλώσεις για τα παιδιά των υπαλλήλων, πληρωμή μέρους δαπανών νοσηλειών, η στήριξη πολιτιστικών δράσεων των εργαζομένων. Η χρηματοδότησή του βασίζεται στην καταβολή του 2,5% των ετήσιων εσόδων του ΤΑΠ που γίνεται σε τέσσερις τριμηνιαίες δόσεις. Από την αρχή του 2016 καμία δόση δεν έχει καταβληθεί μέχρι σήμερα από το Τ.Α.Π. Αν συνεχιστεί αυτή η κατάσταση ελλοχεύει ο κίνδυνος οι παραπάνω δράσεις να ακυρωθούν μεταξύ των οποίων η λειτουργία του παιδικού σταθμού και η μισθοδοσία του προσωπικού του. Επιπλέον σημειώνουμε ότι ενώ το Δ.Σ. του Τ.Α.Π. έχει αποφασίσει την καταβολή των δύο πρώτων δόσεων ύψους 700.000 ευρώ, αυτή μέχρι τώρα δεν έχει πραγματοποιηθεί λόγω της αδικαιολόγητης απόφασης του κ. Μπαλτά να συνδεθεί η καταβολή με αλλαγή της σύνθεσης του Δ.Σ. του Ταμείου Αλληλοβοηθείας και μάλιστα μία μέρα πριν από την αποχώρηση του από το ΥΠ.ΠΟ.Α. Πόσο μάλλον όταν είχε προηγηθεί πλήρης συμφωνία με την Π.Ο.Ε-ΥΠ.ΠΟ. και ως εκ τούτου η στάση, πέραν του ίδιου του Αριστείδη Μπαλτά, του συμβούλου του Φιλάρετου Αλικαρίδη, καθώς και του πρώην διευθυντή του υπουργού, κρίνεται από μέρους μας τουλάχιστον «ακατανόητη».  Θεωρούμε αυτού του είδους τις παρεμβάσεις σε ένα Ταμείο που δημιούργησαν αποκλειστικά οι εργαζόμενοι και δικαιούνται ιστορικά να υποδεικνύουν τον πρόεδρο, γεγονός που σεβάστηκαν όλες οι μέχρι τώρα πολιτικές ηγεσίες, ως προσπάθεια χειραγώγησής του, μέσω εκβιασμού για την ίδια την ύπαρξή του.

Σε κάθε πάντως περίπτωση, σύσσωμη η Ε.Ε επισκέφθηκε τη νέα υπουργό Πολιτισμού και Αθλητισμού, κα. Κονιόρδου και της έθεσε το ζήτημα στην πραγματική του βάση. Το ίδιο θα επαναλάβουμε και με όλους τους αρμόδιους παράγοντες του ΥΠ.ΠΟ.Α και ιδιαίτερα την πρόεδρο του Τ.Α.Π. κα Λούβη.

Η Ε.Ε της Π.Ο.Ε.-ΥΠ.ΠΟ. είναι αποφασισμένη να προστατέψει τις κατακτήσεις των εργαζομένων στο ΥΠ.ΠΟ.Α. με κάθε μέσο και τρόπο. 

Καλούμε τις συναδέλφισσες και τους συναδέλφους να είναι σε εγρήγορση  και έτοιμοι να δώσουμε τη μάχη για τη διατήρηση όσων κεκτημένων δημιουργήσαμε και αναπτύξαμε ως εργαζόμενοι με αγώνα. Το Ταμείο Αλληλοβοηθείας είναι κατάκτηση των εργαζομένων και η Π.Ο.Ε. ΥΠ.ΠΟ. θα δώσει την μάχη για να παραμείνει ανοιχτό.

Η Ε.Ε. της Π.Ο.Ε-ΥΠ.ΠΟ

